钦定古今图书集成/明伦汇编/家范典/第003卷 > 宋袁氏世范 > 《处己》
## 钦定古今图书集成/明伦汇编/家范典/第003卷 > 宋袁氏世范 > 《处己》

起家之人，生财富庶，乃日夜忧惧，虑不免于饥寒。破
家之子，生事日消，乃轩昂自恣，谓不复可虑。所谓“吉
人凶其吉，凶人吉其凶”，此其效验，常见于已壮未老，
已老未死之前，识者当自默喻。

起家之人，见所作事无不如意，以为智术巧妙如此，
不知其命分偶然，志气洋洋，贪取图得，又自以为独
能久远，不可破坏，岂不为造物者所窃笑？盖其破坏
之人，或已生于其家，曰子曰孙，朝夕环立于其侧者，
皆他日为父祖破坏生事之人，恨其父祖目不及见
耳。前辈有建第宅宴工匠于东庑，曰：“此造宅之人”宴
子弟于西庑，曰“此卖宅之人。”后果如其言。近世士大
夫有言目所可见者，谩尔经营；目所不及见者不须
置之谋虑。此有识君子知非人力所及，其胸中宽泰，
与蔽迷之人如何？

起家之人，易于增进成立者，盖服食器用及吉凶百
费，规模浅狭，尚循其旧，故日入之数，多于日出，此所
以常有馀。富家之子，易于倾覆破荡者，盖服食器用
及吉凶百费，规模广大，不循其旧，又分其财产，立数
门户，则费用增倍于前日。子弟有能省用，速谋损节，
犹虑不及，况有不之悟者，何以支持？故古人谓“《由俭》
入奢易，由奢入俭难”，盖谓此尔。大夫贵人之家，尤难
于保成。方其致位通显，虽在闲冷，其俸给亦厚，其馈
遗亦多。其使令之人，满前皆州郡廪给，其服食器用，
虽极于华侈，而其费不出于家财。逮其身后，无前日
之俸给馈遗使令之人，其日用百费，非出家财不可。
况又析一家为数家，而用度仍旧，岂不至于破荡。此
亦势使之然。为子弟者，各宜量节。

人之居世，有不思父祖起家艰难，思与之延其祭祀，
又不思子孙无所凭借，则无以脱于饥寒。多生男女，
视如路人，耽于酒色，博奕游荡，破坏家产，以取一时
之快。此皆家门不幸。如此，冒干刑宪，彼亦不恤，岂教
诲、劝谕、责骂所能回？置之无可奈何而已。

人有财物，虑为人所窃，则必缄縢扄𫔎封识之甚严；
虑费用之无度而致耗散，则必算计较量支用之甚
节。然有甚严而有失者，盖百日之严，无一日之疏，则
无失；百日严而一日不严，则一日之失与百日不严
同也。有甚节而终至于匮乏者，盖百事节而无一事
之费，则不至于匮乏；百事节而一事不节，则一事之
费与百事不节同也。所谓“百事”者，自饮食、衣服、屋宅、
园馆、舆马、仆御、器用、玩好，盖非一端，丰俭随其财力，
则不谓之费。不量财力而为之，或虽财力可办，而过
于侈靡，近于不急，皆妄费也。年少主家事者，宜深知
之。

中产之家，凡事不可不早虑。有男而为之营生，教之
生业，皆早虑也。至于养女，亦当早为储蓄衣衾妆奁
之具，及至遣嫁，乃不费力。若置而不问，但称临时，此
有何术？不过临时鬻田庐，及不恤女子之羞见人也。
至于家有老人，而送终之具不为素办，亦称临时，此
无他术，亦是临时鬻田庐，及不恤后事之不如仪也。
今人有生一女而种杉万根者，待女长则鬻杉以为
嫁资，此其女必不至失时也。有于少壮之年置寿衣、
寿器、寿茔者，此其人必不至三日。五日无衣，无棺可
敛，三年五年，无地可葬也。

“居官当如居家，必有顾藉；居家当如居官，必有纲纪。”
士大夫之子弟，苟无世禄可守，无常产可依，而欲为
仰事俯育之计，莫如为儒。其才质之美，能习进士业
者，上可以取科第，致富贵，次可以开门教授，以受束
修之奉。其不能习进士业者，上可以事书札，代笺简
之役，次可以习点读，为童蒙之师。如不能为儒，则巫
医、僧道、农圃、商贾、伎术，凡可以养生而不至于辱先
者，皆可为也。子弟之流荡，至于为乞丐、盗窃，此最辱
先之甚。然世之不能为儒者，乃不肯为巫医、僧道、农
圃、商贾、伎术等事，而甘心为乞丐、盗窃者，深可诛也。
凡强颜于贵人之前而求其所谓应副；折腰于富人
之前而托名于假贷；游食于寺观，而人指为“穿云子”，
皆乞丐之流也。居官而掩蔽众目，盗财入己，居乡而
欺凌愚弱，夺其所有，私贩官中所禁茶盐酒酤之属，
皆窃盗之流也。人有为之而不自愧者，何哉？

凡人生而无业，及有业而喜于安逸，不肯尽力者，家
富则习为下流，家贫则必为乞丐。凡人生而饮酒无
算，食肉无度，好淫滥，习博奕者，家富则致于破荡，家
贫则必为盗窃。

又

“居乡，不得已而后与人争，又大不得已而后与人讼”，
彼稍服其不然，则已之，不必费用财物，交结胥吏，求
以快意穷治其仇。至于争讼财产，本无理而强求得
理，官吏贪谬，或可如志，宁不有愧于神明？仇者不伏更相诉讼，所费财物十数倍于其所直。况遇贤明有
司，安得以无理为有理耶？大抵人之所讼，互有短长，
各言其长而掩其短。有司不明。则牵连不决。或决而
不尽其情。胥吏得以受贿。而弄法。蔽者之所以破家
也。